KOMMISSIONENS FORORDNING (EF) Nr. 1741/95 af 17. juli 1995 om ændring af forordning (EØF) nr. 1164/89 om gennemførelsesbestemmelserne for støtte til spindhør og hamp

KOMMISSIONEN FOR DE EUROPÆISKE FÆLLESSKABER -

under henvisning til traktaten om oprettelse af Det Europæiske Fællesskab, og

under henvisning til Rådets forordning (EØF) nr. 1308/70 af 29. juni 1970 om den fælles markedsordning for hør og hamp (1), senest ændret ved akten vedrørende Østrigs, Finlands og Sveriges tiltrædelse og ved forordning (EF) nr. 3290/94 (2), særlig artikel 4, stk. 5, og

ud fra følgende betragtninger:

Ifølge artikel 2 i Kommissionens forordning (EØF) nr. 1164/89 (3), senest ændret ved forordning (EF) nr. 528/95 (4), ydes den i artikel 4 i forordning (EØF) nr. 1308/70 fastsatte støtte for hør kun for hør fremstillet af spindhørfrø; med henblik på korrekt anvendelse af støtteordningen fastsættes det i artikel 5, stk. 3, i forordning (EØF) nr. 1164/89, at den i stk. 1 i samme artikel omhandlede erklæring skal indeholde visse oplysninger om de anvendte frøsorter; for at skærpe kontrollen med de anvendte hørfrøsorter bør det fastsættes, at erklæringer om tilsåede arealer skal ledsages af et dokument eller indeholde en erklæring, der gør det muligt bedre at identificere de anvendte frøsorter;

ifølge artikel 3, stk. 2, i forordning (EØF) nr. 1164/89 skal støtteansøgninger for hamp, med henblik på kontrol af indholdet af tetrahydrocannabinol, ledsages af et dokument, der indeholder en række oplysninger om de anvendte frøsorter; for at gøre kontrollen mere effektiv bør sidste frist for indgivelse af dette dokument rykkes frem, og der kan vedtages yderligere bestemmelser, hvis det skulle vise sig nødvendigt;

ifølge artikel 4, litra a), i forordning (EØF) nr. 1164/89 skal arealerne, med henblik på kontrol af skærebjælkens maksimumshøjde, opretholdes i en stand, der muliggør kontrol af denne højde i en vis periode; det bør understreges, at perioden kan løbe fra det tidspunkt, hvor der indgives en erklæring om, at høsten er påbegyndt;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Hør og Hamp -

UDSTEDT FØLGENDE FORORDNING:

Artikel 1

I forordning (EØF) nr. 1164/89 foretages følgende ændringer:

1) I artikel 2 indsættes følgende stykke:

»Med henblik på kontrol af de anvendte frøsorter skal erklæringer om tilsåede arealer, jf. artikel 5, stk. 1, ledsages af en officiel mærkeseddel for det anvendte frø, udfærdiget i henhold til Rådets direktiv 69/208/EØF (*), særlig artikel 10, eller bestemmelser vedtaget på grundlag heraf, eller af et andet dokument, som den pågældende medlemsstat har anerkendt som ligestillet hermed, inklusive certifikater i henhold til direktivets artikel 14.

Ansøgeren skal på en for den pågældende medlemsstats kontrolorgan tilfredsstillende måde begrunde, hvorfor han i givet fald ikke har indgivet et sådant dokument.

For produktionsåret 1995/96 skal ovennævnte dokument eller begrundelse dog indgives senest den 30. november 1995.

(*) EFT nr. L 169 af 10. 7. 1969, s. 3.«

2) Artikel 3, stk. 2, affattes således:

»2. For at det kan kontrolleres, om betingelserne i artikel 3, stk. 1, første afsnit, i forordning (EØF) nr. 619/71 er overholdt, skal erklæringer om tilsåede arealer for hamp, jf. artikel 5, stk. 1, ledsages af en officiel mærkeseddel for det anvendte frø, udfærdiget i henhold til Rådets direktiv 69/208/EØF, særlig artikel 10, eller bestemmelser vedtaget på grundlag heraf, eller af et andet dokument, som den pågældende medlemsstat har anerkendt som ligestillet hermed, inklusive certifikater i henhold til direktivets artikel 14.

For produktionsåret 1995/96 skal ovennævnte dokument eller begrundelse dog indgives senest den 31. oktober 1995«.

3) Artikel 4, litra a), affattes således:

»a) som er blevet fuldstændigt tilsået og afhøstet, og på hvilke der er blevet foretaget sædvanligt kultiveringsarbejde; arealerne anses for afhøstet, når de har været genstand for en proces:

- der har fundet sted efter frødannelsen

- der tager sigte på at afslutte plantens vækstperiode

- som er gennemført for at udnytte stængelen, eventuelt uden frø.

Den i tredje led omhandlede udnyttelse anses for tilstræbt, hvis planten er blevet trukket op, eller hvis den er blevet skåret over med en skærebjælke, der højst er 10 cm over jorden for hør og 20 cm for hamp.

Hvad angår betingelsen om skærebjælkens højde:

- skal arealerne opretholdes i en stand, der muliggør kontrol i 20 dage efter indgivelse af støtteansøgningen eller en erklæring om, at høsten er påbegyndt

- træffer medlemsstaterne de foranstaltninger, der er nødvendige for at kontrollere, at betingelsen er opfyldt, og de kan tage hensyn til særlige høstvilkår.«

Artikel 2

Denne forordning træder i kraft på syvededagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 17. juli 1995.

På Kommissionens vegne

Franz FISCHLER

Medlem af Kommissionen

(1) EFT nr. L 146 af 4. 7. 1970, s. 1.

(2) EFT nr. L 349 af 31. 12. 1994, s. 105.

(3) EFT nr. L 121 af 29. 4. 1989, s. 4.

(4) EFT nr. L 54 af 10. 3. 1995, s. 9.